代少卿和王宣徽遊崇福宫
作者：程顥
朝代：宋

paragraphs: 睿祖開真宇，祥光下紫微。
威容凝粹穆，仙仗儼周圍。
嗣聖嚴追奉，神遊遂此歸。
冕旒臨秘殿，天日照西畿。
朱鳯銜星蓋，清童護玉衣。
鶴笙鳴遠吹，珠蘂弄晴暉。
瑶草春常在，瓊霜曉未晞。
木文靈像出，太一醴泉飛。
醮夕思飊馭，香晨望絳闈。
衰遲愧宫職，蕭洒自忘機。